b'\n_START_ARTICLE_\nBegunci iz Poso\xc4\x8dja 1916-19\n_START_PARAGRAPH_\nBegunci iz Poso\xc4\x8dja in njihov odhod v begunstvo v \xc4\x8dasu bojev na so\xc5\xa1ki fronti (1916-18)._NEWLINE_Z za\xc4\x8detkom bojev na So\xc5\xa1ki fronti se je korenito spremenilo \xc5\xbeivljenje poso\xc5\xa1kega prebivalstva, pove\xc4\x8dini \xc5\xbeena, otrok in starcev, saj je bila ve\xc4\x8dina mo\xc5\xa1kih vpoklicana v avstro-ogrsko vojsko \xc5\xbee leta 1914. Vojna med Italijo in AO se je za\xc4\x8dela 24. maja 1915. Zaradi bli\xc5\xbeine fronte in nevarnosti, ki so grozile, sta obe vojskujo\xc4\x8di se strani izpraznile naselja ob bojni \xc4\x8drti. Prebivalstvo z levega brega So\xc4\x8de so avstrijske oblasti izselile na avstrijsko stran, medtem ko so italijanske zasedbene oblasti izpraznila naselja na desni strani So\xc4\x8de ter prebivalce pregnale v Kraljevino Italijo. Skupaj je v notranjost AO med vojno emigriralo okrog pol milijona ljudi, s podro\xc4\x8dja so\xc5\xa1ke fronte pa 230.000._NEWLINE_Najve\xc4\x8d beguncev je moralo zapustiti svoje domove v za\xc4\x8detku sovra\xc5\xbenosti med Italijo in Avstro-Ogrsko. Tako so avstrijske oblasti izselile okoli 80.000 Slovencev iz Gori\xc5\xa1ke in Poso\xc4\x8dja, medtem ko so italijanske zasedbene oblasti izgnale med 10.000 do 12.000 ljudi. Italijanski zasedbi Gorice v avgustu 1916 in vdoru italijanske vojske na zahodni rob Banj\xc5\xa1ke planote sta sledila \xc5\xa1e dva manj\xc5\xa1a vala beguncev. Ve\xc4\x8dina slovenskih beguncev, ki so jih avstrijske oblasti pregnale v notranjost monarhije, se je naselila med rojaki na Kranjskem, Spodnjem \xc5\xa0tajerskem in Koro\xc5\xa1kem, druge pa so odpeljali v begunska tabori\xc5\xa1\xc4\x8da na Spodnjem \xc5\xa0tajerskem, Ni\xc5\xbeje Avstrijskem ter na Moravskem in \xc4\x8ce\xc5\xa1kem. Na prostranih poljih so uredili trdno sklenjena lesena naselja - begunska tabori\xc5\xa1\xc4\x8da. Slovenske begunce so naselili v begunskih tabori\xc5\xa1\xc4\x8dih Wagna pri Lipnici, Steinklamm pri Sankt P\xc3\xb6ltnu, Gm\xc3\xbcndu ob \xc4\x8de\xc5\xa1ki meji, Brucku na Leihti in tabori\xc5\xa1\xc4\x8du \xc5\xa0terntal pri Ptuju. Za bode\xc4\x8do \xc5\xbeico so se tu zna\xc5\xa1le celotne slovenske vasi. Begunci, ki so ostali na slovenskem ozemlju, so se pre\xc5\xbeivljali s prihranki in prilo\xc5\xbenostnimi deli. Zanje je skrbela\xc2\xa0\xc2\xbbPosredovalnica za gori\xc5\xa1ke begunce\xc2\xab\xc2\xa0v Ljubljani. Prizadevala si je, da bi begunci ostali na Kranjskem. Tudi na Dunaju, kamor so zaradi vojne preselili De\xc5\xbeelni zbor Gori\xc5\xa1ko-Gradi\xc5\xa1\xc4\x8danske, je delovala ustanova za begunce z juga -\xc2\xa0\xc2\xbbOsrednji odbor za pomo\xc4\x8d beguncem z juga\xc2\xab, ki pa se je pove\xc4\x8dini ukvarjal z begunci v begunskih tabori\xc5\xa1\xc4\x8dih._NEWLINE_Najve\xc4\x8d beguncev je moralo zapustiti svoje domove v za\xc4\x8detku sovra\xc5\xbenosti med Italijo in Avstro-Ogrsko. Tako so avstrijske oblasti izselile okoli 80.000 Slovencev iz Gori\xc5\xa1ke in Poso\xc4\x8dja, medtem ko so italijanske zasedbene oblasti izgnale med 10.000-12.000 ljudi. Italijanski zasedbi Gorice v avgustu 1916 in vdoru italijanske vojske na zahodni rob Banj\xc5\xa1ke planote sta sledila \xc5\xa1e dva manj\xc5\xa1a vala beguncev. Ve\xc4\x8dina slovenskih beguncev, ki so jih avstrijske oblasti pregnale v notranjost monarhije se je naselila med rojaki na Kranjskem, Spodnjem \xc5\xa0tajerskem in Koro\xc5\xa1kem, druge pa so odpeljali v begunska tabori\xc5\xa1\xc4\x8da na Spodnjem \xc5\xa0tajerskem, Ni\xc5\xbeje Avstrijskem ter na Moravskem in \xc4\x8ce\xc5\xa1kem. Na prostranih poljih so uredili trdno sklenjena lesena naselja - begunska tabori\xc5\xa1\xc4\x8da. Slovenske begunce so naselili v begunskih tabori\xc5\xa1\xc4\x8dih Wagna pri Lipnici, Steinklamm pri Sankt P\xc3\xb6ltnu, Gm\xc3\xbcndu ob \xc4\x8de\xc5\xa1ki meji, Brucku na Leihti in Strni\xc5\xa1\xc4\x8de pri Ptuju. Begunci, ki so ostali na slovenskem ozemlju, so se pre\xc5\xbeivljali s prihranki in prilo\xc5\xbenostnimi deli. Zanje je skrbela\xc2\xa0\xc2\xbbPosredovalnica za gori\xc5\xa1ke begunce\xc2\xab\xc2\xa0v Ljubljani, ki si je prizadevala, da bi begunci ostali na Kranjskem; tudi na Dunaju, kamor so zaradi vojne preselili De\xc5\xbeelni zbor Gori\xc5\xa1ko-Gradi\xc5\xa1\xc4\x8danske, je delovala ustanova za begunce z juga -\xc2\xa0\xc2\xbbOsrednji odbor za pomo\xc4\x8d beguncem z juga\xc2\xab, ki pa se je pove\xc4\x8dini ukvarjal z begunci v begunskih tabori\xc5\xa1\xc4\x8dih._NEWLINE_Najve\xc4\x8d, okoli 5000 Slovencev se je zbralo v Brucku na Litvi, kjer so do\xc4\x8dakali konec vojne in vrnitev v poru\xc5\xa1ene doma\xc4\x8de kraje. Begunska tabori\xc5\xa1\xc4\x8da avstro-ogrske monarhije, tako tudi tisto v Brucku, so bila u\xc4\x8dinkovita vojna organizacija. Bru\xc5\xa1ko\xc2\xa0\xc2\xbbleseno mesto\xc2\xab\xc2\xa0je bilo postavljeno na 16 hektarov velikem zemlji\xc5\xa1\xc4\x8du in je obsegalo okoli 100 zgradb. Vsako poslopje je imelo 20 sob, v katerih so si begunske dru\xc5\xbeine ustvarile za\xc4\x8dasen dom. Begunsko tabori\xc5\xa1\xc4\x8de je imelo svojo cerkev, v poslopjih so bile name\xc5\xa1\xc4\x8dene razne delavnice, bolni\xc5\xa1nica, prostori za onemogle, siroti\xc5\xa1nica, kuhinje, pa kopalnice in pralnica. Da bi begunski otroci ne bili prikraj\xc5\xa1ani za \xc5\xa1olski pouk so bile odprte \xc5\xa1ole v slovenskem jeziku, ki so jih vodili slovenski begunski u\xc4\x8ditelji. S \xc5\xa1olo pa je bilo povezano tudi otro\xc5\xa1ko varstvo, pa mladinsko skrbstvo, organizirani so bili strokovni, obrtni in gospodinjski te\xc4\x8daji. Za du\xc5\xa1evno oskrbo so skrbeli begunski duhovniki. \xc5\xbdivljenje v begunskih tabori\xc5\xa1\xc4\x8dih je potekalo po ustaljenih tirnicah, begunska skupnost je bila skrbno nadzorovana, z omejenim gibanjem in natan\xc4\x8dno dolo\xc4\x8denimi pravili. Kljub temu pa je \xc5\xbeivljenje v begunstvu zahtevalo svoje \xc5\xbertve. Stiske, lakota (jedli so tudi podgane, ki so stale po eno krono), splo\xc5\xa1no pomanjkanje, \xc5\xa1e posebno v letu 1917, so poslab\xc5\xa1ale \xc5\xbeivljenjske razmere v tabori\xc5\xa1\xc4\x8dih in smrt je neusmiljeno kosila zlasti med begunskimi otroki._NEWLINE_Slovenski begunci, ki so jih italijanske zasedbene oblasti pregnale v Italijo, so morali zapustiti doma\xc4\x8da ognji\xc5\xa1\xc4\x8da v za\xc4\x8detku julija 1915. V notranjost Italije in na otoke so internirali tudi va\xc5\xa1ke veljake, u\xc4\x8ditelje in duhovnike. Italijanske oblasti naj bi po prvotnih na\xc4\x8drtih begunce razmestile po begunskih tabori\xc5\xa1\xc4\x8dih, kasneje pa so ta na\xc4\x8drt spremenile in se odlo\xc4\x8dile pregnance porazdeliti po razli\xc4\x8dnih mestih. Begunci iz gornjega Poso\xc4\x8dja pa so do bo\xc5\xbei\xc4\x8da leta 1915 lahko \xc5\xa1e ostali v bli\xc5\xbeini svojih domov v Breginjskem kotu. Begunci iz Brd pa so bili rame\xc5\xa1\xc4\x8deni v pokrajini Caserto in Como, nekateri tudi v Neapelj in Piemont ter na Sicilijo. Begunci so dobili stanovanja in denarno podporo; mnogi so z delom primaknili podpori \xc5\xa1e dodaten zaslu\xc5\xbeek, za njihovo duhovno oskrbo pa so skrbeli internirani slovenski duhovniki._NEWLINE_Ljubljana pa beguncev ni sprejela prav gostoljubno. Klement Jug je v dnevniku zapisal: "Tisti dan mi je rekel profesor gr\xc5\xa1\xc4\x8dine M., da so Gori\xc4\x8dani samo za \xc5\xa1kodo. Mar bi doma ostali, de da so se zbali granat in pri\xc5\xa1li Ljubljan\xc4\x8danom kruh odjedat. Te besede so se mi tako vtisnile v spomin, da bi jih ne pozabil, \xc4\x8de bi \xc5\xa1el stokrat skozi bobne\xc4\x8di ogenj ..."_NEWLINE_Prvi begunci so se za\xc4\x8deli vra\xc4\x8dati na svoje domove iz tabori\xc5\xa1\xc4\x8d in italijanskih mest po 12. so\xc5\xa1ki bitki oktobra 1917, glavnina pa se je vrnila \xc5\xa1ele po kon\xc4\x8dani vojni spomladi leta 1919.'